Christina Olumeko (ALT), 2024-01-31:
Tak for ordet.
Forslaget her handler om at sænke valgretsalderen ved europaparlamentsvalget fra 18 til 16 år.
Det handler om at give unge mennesker større indflydelse på vores samfundsudvikling.
Jeg tror, de fleste tydeligt kan huske, første gang de kunne afgive deres stemme ved et valg i Danmark.
Det kan jeg i hvert fald.
Det var med en stolthed over det, og det var en stor ære endelig at vide, at min stemme nu blev anerkendt på præcis samme måde som mine forældres – at jeg kunne være en del af vores demokrati.
Det var også en dyb taknemlighed over at bo i et land, hvor jeg havde mulighed for at påvirke den fremtid, jeg skulle være en del af.
Selv om det ikke er så forfærdelig lang tid siden, at jeg kunne stemme for første gang, er der sket en hel del siden da.
Nye politiske spørgsmål, kriser og udfordringer er dukket op.
Det er kriser og udfordringer, som vi står over for i dag.
Det kan f.eks. være klimaet, biodiversitetskrisen, miljøudfordringer, stigende mistrivsel og andre temaer, som både påvirker og optager unge i hele vores verden.
Det så vi med finanskrisen, flygtningekrisen, covid-19 og klimakrisen.
EU skal løse store, vidtrækkende opgaver den kommende tid, og derfor bliver vi nødt til i EU og ikke mindst i dansk europapolitik at turde tænke nyt, og det tør de unge.
I den nye europaaftale forpligtede Folketinget sig på at skabe øget opmærksomhed omkring vigtigheden af EU-samarbejdet, og der er intet, der tyder på, at de udfordringer, verden står over for, bliver mindre den kommende tid.
Derfor er vi nødt til at styrke det europæiske samarbejde.
Derfor skal unge og fremtidens generationer selvfølgelig høres, når EU udvikler, diskuterer og vedtager politik.
Europaparlamentsvalget er derfor en fantastisk mulighed for at invitere flere unge ind i vores demokrati.
De unge vil demokratiet.
Europa-Parlamentet foreslog for nylig, at EU-landene bør sænke valgretsalderen til europaparlamentsvalget, og i Danmark er det jo sådan, at vi godt kan lide at kalde os et foregangsland.
Nu har vi rent faktisk muligheden for at være det.
For den enkelte unge er det kæmpestort at blive en del af demokratiet ved at kunne stemme.
Asta på 17 år har givet mig et citat med her i dag.
Asta siger: Hvis jeg kunne stemme, ville det betyde for mig, at jeg ville føle mig repræsenteret i de beslutninger, som vedrører mig lige så meget som dem på 18 eller derover.
Citat slut.
Astas europæiske medborgere på 17 og 16 år i Tyskland, Belgien, Malta og Østrig kan allerede stemme til europaparlamentsvalget.
De bliver repræsenteret i de beslutninger, som vedrører dem lige så meget som dem, der er over 18 år, og den mulighed skal Asta og alle andre danske unge også have.
Det er jo fantastisk.
Alligevel kan jeg høre på rigtig mange af mine kollegaer her i dag, at de tror, at 16-17-årige ikke er klar til at stemme, at de ikke ved nok, og at de er usikre.
Men det er det helt modsatte, som er tilfældet.
Jo mere involveret man bliver, jo mere sætter man sig ind i tingene.
Det kan vi f.eks. se i Norge, hvor 16- og 17-årige kan stemme til kommunalvalg.
Valgdeltagelsen er stadig lige så høj, som den er i de andre aldersgrupper.
Det samme kan vi se i Østrig.
Så er der vores folkeskole.
Vores folkeskole har jo til formål at forberede eleverne til deltagelse, medansvar, rettigheder og pligter i et samfund med frihed og folkestyre, og skolevalget er lige nu i fuld gang.
Det er et godt eksempel på, at unge ved, præcis hvad der er på spil i vores demokrati, og hvad det vil sige at stemme.
Folkeskolen skaber altså allerede nu den gode ramme for at blive klar til valget, for at blive klar til at deltage i vores demokrati.
Vi kan jo netop bruge skolevalget som den perfekte platform til at forberede de ældre elever til at deltage i europaparlamentsvalget.
Skolevalget kan planlægges til altid at ligge i de år, hvor der er europaparlamentsvalg, og så kan vi jo bruge de år på at lave et særligt EU-fokuseret skolevalg.
Så hvis vi bruger folkeskolen og skolevalget, har vi rammerne til at give de unge et fantastisk første møde med vores europæiske demokrati.